Document ID: 31987R3479

*****
ΚΑΝΟΝΙΣΜΟΣ (ΕΟΚ) αριθ. 3479/87 ΤΗΣ ΕΠΙΤΡΟΠΗΣ
της 19ης Νοεμβρίου 1987
για την υπαγωγή των εισαγωγών ορισμένων κατεψυγμένων καλαμαριών στον όρο της τήρησης της τιμής αναγωγής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των αλιευτικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2315/86 (2), και ιδίως το άρθρο 21 παράγραφος 6,
Εκτιμώντας:
ότι το άρθρο 21 παράγραφος 4 του κανονισμού (ΕΟΚ) αριθ. 3796/81 προβλέπει, μεταξύ άλλων, ότι, στην περίπτωση που η τιμή «ελεύθερο στα σύνορα» συγκεκριμένου προϊόντος, που εισάγεται από τρίτη χώρα, παραμένει κατώτερη από την τιμή αναγωγής, επί τρεις τουλάχιστον διαδοχικές ημέρες αγοράς και εφόσον εισάγονται σημαντικές ποσότητες αυτού του προϊόντος, οι εισαγωγές των προϊόντων που απαριθμούνται, μεταξύ άλλων, στο παράρτημα ΙΙ του εν λόγω κανονισμού είναι δυνατόν να υπόκεινται στον όρο ότι η τιμή «ελεύθερο στα σύνορα» είναι τουλάχιστον ίση με την τιμή αναγωγής·
ότι ο κανονισμός (ΕΟΚ) αριθ. 3191/82 της Επιτροπής (3) καθορίζει τις λεπτομέρειες εφαρμογής του καθεστώτος των τιμών αναγωγής στον τομέα των αλιευτικών προϊόντων και ιδιαίτερα τον καθορισμό της τιμής «ελεύθερο στα σύνορα» που προβλέπεται στο άρθρο 21 παράγραφος 3 του κανονισμού (ΕΟΚ) αριθ. 3796/81·
ότι, με τον κανονισμό (ΕΟΚ) αριθ. 4105/86 της Επιτροπής (4), καθορίστηκαν, μεταξύ άλλων, οι τιμές αναγωγής για τα καλαμάρια που απαριθμούνται στο παράρτημα ΙΙ του κανονισμού (ΕΟΚ) αριθ. 3796/81 για την αλιευτική περίοδο 1987·
ότι, κατά τη διάρκεια των οκτώ πρώτων μηνών του 1987, διαπιστώθηκε ότι στην Ισπανία οι εισαγωγές καλαμαριών του γένους Illex, κατεψυγμένα, ολόκληρα, μη καθαρισμένα καταγωγής τρίτων χωρών πραγματοποιήθηκαν σε ασυνήθιστα χαμηλές τιμές·
ότι, όσον αφορά τα καλαμάρια του γένους Loligo, η Επιτροπή υιοθέτησε στις 10 Ιουλίου 1987 τον κανονισμό (ΕΟΚ) αριθ. 2052/87 (5) για να υποβάλει, μέχρι τις 31 Οκτωβρίου 1987, τις εισαγωγές ορισμένων καλαμαριών κατεψυγμένων στον όρο της τήρησης της τιμής αναγωγής· ότι το μέτρο αυτό υιοθετήθηκε σαν αντίδραση στην κατάσταση που παρατηρήθηκε στην ιταλική αγορά των καλαμαριών στους πρώτους μήνες του 1987·
ότι η κατάσταση αυτή δεν είχε θετική εξέλιξη από τότε· ότι, ιδιαίτερα, το επίπεδο των τιμών στην ιταλική αγορά καλαμαριών κατεψυγμένων του γένους Loligo, του είδους Loligo patagonica δεν αυξήθηκε από την υιοθέτηση του προαναφερόμενου μέτρου και συνεχίζει να καθορίζεται από τιμές ιδιαίτερα χαμηλές εισαγομένων προϊόντων, προκαλώντας τη συνέχιση της αποθεματοποίησης της εθνικής παραγωγής·
ότι κατά τη διάρκεια των δέκα πρώτων μηνών του παρατηρήθηκε ότι, στην κοινοτική αγορά, οι εισαγωγές καλαμαριών του γένους Loligo, των ειδών εκτός Loligo patagonica, που προέρχονται από τρίτες χώρες, κατεψυγμένα, ολόκληρα, μη καθαρισμένα, έλαβαν χώρα σε τιμές ιδιαίτερα χαμηλές·
ότι για τα προϊόντα αυτά οι τιμές «ελεύθερο στα σύνορα» των εισαγομένων ποσοτήτων διατηρήθηκαν κατώτερες από την τιμή αναφοράς κατά τρεις συνεχόμενες ημέρες της αγοράς·
ότι, επειδή τα εισαγόμενα προϊόντα παρουσιάζουν εμπορικά χαρακτηριστικά ανάλογα με εκείνα των κοινοτικών προϊόντων, οι εισαγωγές αυτές συμβάλλουν στη μείωση της τιμής των τελευταίων· ότι, δεδομένης της σημερινής κατάστασης της κοινοτικής αγοράς των κατεψυγμένων καλαμαριών καθώς και του προβλεπόμενου όγκου εισαγωγών και των τιμών τους, είναι πιθανόν ότι αυτή η κατάσταση τιμών θα διατηρηθεί ή θα χειροτερέψει στους επόμενους μήνες· ότι, για να αποφευχθούν οι διαταραχές που οφείλονται σε προσφορές τιμών χαμηλών, πρέπει να υποβληθούν οι εισαγωγές των εν λόγω προϊόντων στην τήρηση της τιμής αναφοράς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η θέση σε ελεύθερη κυκλοφορία στην Κοινότητα καλαμαριών κατεψυγμένων, ολόκληρων, μη καθαρισμένων, του γένους Loligo και Illex που υπάγονται στις διακρίσεις ex 03.03 Β IV α) Ι αα) και ex 03.03 Β IV α) 1 γγ) του κοινού δασμολογίου, υπόκεινται στον όρο ότι η τιμή «ελεύθερο στα σύνορα» είναι ίση με την τιμή αναγωγής που αναφέρεται στο παράρτημα.
2. Εντούτοις, η παράγραφος 1 δεν εφαρμόζεται για τα προϊόντα για τα οποία παρέχεται η απόδειξη ότι είναι καθ' οδόν προς την Κοινότητα κατά την ημερομηνία έναρξης ισχύος του παρόντος κανονισμού.
Οι ενδιαφερόμενοι αποδεικνύουν στις αρμόδιες τελωνειακές αρχές, χρησιμοποιώντας όλα τα τελωνειακά έγγραφα οδικής σιδηροδρομικής ή θαλάσσιας μεταφοράς ότι έχουν τηρηθεί οι όροι που προβλέπονται στο προηγούμενο εδάφιο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται μέχρι τις 31 Οκτωβρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 1987.

Labels: 2
3
6